钦定古今图书集成/明伦汇编/官常典/第519卷 > 田琢
## 钦定古今图书集成/明伦汇编/官常典/第519卷 > 田琢

按《金史》本传：“琢字器之，蔚州定安人。中明昌五年进
士，调宁边茌平主簿、潞州观察判官、中都商税副使。
丁父忧，起复怀安令，补尚书省令史。贞祐二年，中都
被围，琢请由间道往山西招集义勇，以为宣差兵马
提控，同知忠顺军节度使事，经略山西。琢与弘州刺
史魏用有隙，琢自飞狐还蔚州，用伏甲于路，将邀而”
杀之。琢知其谋，自别道入定安。用入蔚州，杀观察判
官李宜、录事判官马士成、永兴县令张福，劫府库仓
廪，以兵攻琢于定安。琢与战，败之，用脱身走易州刺
史蒲察缚送中都元帅府，杀之。是时，劝农副使侯挚
提控紫荆等关隘，朝廷闻蔚州乱，欲以挚就代琢守
蔚州，令军中推可为管押者，即以魏用金牌佩之，以
安其众。丞相承晖奏：“田琢实得军民心，谙练山西利害。魏用将士本无劳效，以用弄兵死祸，遽尔任用，恐
开幸门。”诏从之。琢至蔚州，诛与用同恶数人，募兵旬
日，得二万人。十月，琢兵败，仅以身免。招集散亡，得三
万馀人，中山界屯驻。而遣沈思忠招集西京，荡析百
姓，得万馀人，皆愿徙河南。琢上书：“此辈与河南镇防，
往往乡旧，若令南渡，择壮健为兵，自然和协，且可以
招集其馀也。”从之。加沈思忠同知深州军州事。琢复
遣沈思忠、宫楫招弘州、蔚州百姓，得五万馀人，可充
军者万五千人，分屯蔚州诸隘，皆愿得沈思忠为将。
诏加思忠顺天军节度副使，提控弘、蔚州军马，宫楫
副之。顷之，西山诸隘皆不能守，琢移军沃州，沃州刺
史完颜僧家奴奏：“田琢军二千五百人，官廪不足，发
民窖粟，犹不能赡。其中多女直人，均为一军，不可复
有厚薄，可令于卫辉、大名就食。”制可。加琢河北西路
宣抚副使，遥授濬州防御使，屯濬州。琢欲陂西山诸
水以卫濬州。贞祐三年十一月，河北行省侯挚入见，
奏河北兵食少，请令琢汰遣老弱，就食归德。琢奏：“此
辈岭外失业，父子兄弟合为一军，若离而分之，定生
他变。乞以全军南渡，或徙卫州防河。”诏尽徙屯陕。琢
复奏：“臣幸徙安地，然濬乃河北要郡，今见粮可支数
月，乞俟来春乃行。”数日，琢复奏：濬不可守，惟当迁之。
宰臣劾琢前后奏陈不一，请逮鞫问。宣宗不许。琢至
陕，上书曰：“河北失业之民，侨居河南、陕西，盖不可以
数计。百司用度，三军调发，一人耕之，百人食之，其能
赡乎？春种不广，收成失望，军民俱困，实系安危。臣闻
古之名将，虽在征行，必须屯田，赵充国、诸葛亮是也。
古之良吏，必课农桑以足民，黄霸、虞诩是也。方今旷
土多游民众。乞明敕有司，无蹈虚文，严升降之法，选
能吏劝课，公私皆得耕垦。富者备牛出种，贫者佣力
服勤。若又不足，则教之区种，期于尽辟而后已。官司
圉牧，势家兼并，亦籍其数而授之农民。宽其负算，省
其徭役，使尽力南亩，则蓄积岁增，家给人足，富国强
兵之道也。”宣宗深然之。陕西元帅府请益兵，诏以琢
众与之。兴定元年，朝廷易置诸将，迁山东西路转运
使。二年，改山东东路转运使，权知益都府事，行六部
尚书，宣差便宜招抚使。李旺据胶西，琢遣益都治中
张林讨之，生擒李旺。八月，莱州经略使术虎《山寿》袭
破李旺党伪邹元帅于小堌，获其前锋于水等三十
人，追击伪陈万户，斩首八百级。明日，复破之于朱寒
寨，胶西、高密官军亦屡破之于诸村及海岛间。是月，
棣州裨将张聚杀防御使斜卯重兴，遂据棣州，袭滨
州，其众数千人。琢遣提控纥石烈丑汉会兵讨之，聚
弃滨专保棣州。诸军趣棣，聚出战败之，斩首百级，生
擒伪都统王仙等十三人，馀众奔溃，追及于别寨，攻
拔之，聚仅以身免，遂复二州。李全据安丘，琢遣总领
提控王政、王庭玉讨之。宣差提控、太府少监伯德玩
率政兵攻安丘，败焉，提控王显死之。琢奏：“伯德玩本
相视山东，山堌水寨，未尝遍行，独留密州，辄为此举，
乞治其罪。”诏遣官鞫玩，会赦而止。既而昌乐县令术
虎桓都、临胊县令兀颜吾丁、福山县令乌林荅石家
奴、寿光县巡检纥石烈丑汉破李全于日照县，琢承
制各迁官一阶，进职一等，诏许之。三年，沂州注子堌
王公喜构宋兵，据沂州，防御使徒单福定，徒跣脱走，
百姓溃散。琢奏：“去岁顾王二尝据沂州，邳州总领提
控纳合六哥前为同知沂州防御事，招集馀众攻取
之，百姓归心，可用六哥取沂州，今方在行省侯挚麾
下，乞发还，取便道进讨。”制可。既而莒州提控燕宁复、
沂州王公喜复保注子堌。琢奏：“沂州须知兵者守之，
徒单福定已衰老，纳合六哥善治兵，识沂形势。”诏福
定专治州事，以六哥为沂州总领。琢奏：“潍州刺史致
仕独吉世显能招集猛安馀众”，及义军却，李全保潍
州，六哥破灰山堌，沂“境以安。守兖州观察判官梁昱，
尝摄淄州刺史，率军民力田，征科有度，馈饷不乏，保
全淄州，土贼不敢发。前猗氏主簿张亚夫，尝权行部
官，主饷密州，委曲购得粮二万斛，兵储乃足。行至高
密，征他州兵拒李全。”诏世显升职从四品，遥授同知
海州事；六哥迁一官，升一等，充沂州宣差都提控；梁
昱迁“一官，同知淄州事；张亚夫迁两官，密州观察判
官。”初，张林本益都府卒，有复立府事之功，遂为治中，
而凶险不逞，耻出琢下。琢在山东，征求过当，颇失众
心，林欲因众以去琢，未有间也。会于海、牟佐据莱州，
琢遣林分兵讨之。林既得兵，伺琢出，即率众噪入府
中。琢仓猝入营，领兵与林战，不胜，欲就外县兵，且战
且行，至章丘，兵变，求救于邻道，不时至。东平行省蒙
古纲以状闻。宣宗度不能制林，而欲驭致之，乃遣人
召琢还，行至寿张，疽发背卒。